McKinsey gaan byna R1 miljard aan Eskom terugbetaalArgieffoto (Foto: baptisteh, Pixabay) McKinsey, ŉ internasionale konsultasiemaatskappy, die nasionale vervolgingsgesag (NVG) se batebeslagleggingseenheid en Eskom het Vrydag ŉ ooreenkoms bereik wat inhou dat McKinsey ingestem het om sowat R902 miljoen aan die nasionale kragvoorsiener terug te betaal. McKinsey het in ŉ verklaring gesê dié ooreenkoms is nou finaal en dat dit nie ŉ skulderkenning van sy kant is nie. “Die terugbetaling is ŉ gevolg van Eskom se nie-ooreenkoming van die relevante verkrygingswette en nié as gevolg van enige ongerymdheid of skulderkenning van McKinsey se kant nie,” lui die verklaring. Die betaling sal luidens die verklaring binne vyf kalenderdae plaasvind. Eskom het gesê die ooreenkoms is deel van ŉ veldtog om alle geld wat hy in oortreding van die Wet op Openbare Finansiële Bestuur betaal het terug te kry. Maroela Media het vroeër berig Suid-Afrikaanse owerhede wou McKinsey, wat deur sakevennote van oudpres. Jacob Zuma beheer word, verplig om R1,6 miljard terug te betaal wat die maatskappy verdien het uit ŉ kontrak met Eskom. Ondersoek is ingestel of McKinsey willens en wetens geld van die kragvoorsiener na die finansiëledienstemaatskappy, Trillian, herlei het as ŉ manier om die kontrak met Eskom te verseker. Eskom het glo destyds die geld aan McKinsey betaal vir werk wat gedoen is aan ŉ omkeerprogram. McKinsey is in dié tyd bestuur deur Ajay, Atul en Rajesh Gupta, wat almal noue bande met Zuma het. ŉ Woordvoerder vir McKinsey het destyds gesê die maatskappy sal sy samewerking aan die owerhede gee in sy ondersoek en is bereid om ongeveer R1 miljard terug te betaal wat aan McKinsey betaal is vir sy dienste aan Eskom. Die batebeslagleggingseenheid het ŉ bevriesingsbevel op die betrokke fondse bekom terwyl die partye ŉ ooreenkoms beding het. Phakamani Hadebe, hoof van Eskom, het in ŉ verklaring gesê Eskom is dankbaar dat die moeilike en lang tog nou positiewe resultate gelewer het. “Ons is net so dankbaar vir die ondersteuning en samewerking wat ons van die eenheid en McKinsey ontvang het. Dit demonstreer nou verder dat ons ernstig is oor gevolgebestuur en streef na ŉ nuwe kultuur van verantwoordbaarheid en goeie regering wat noodsaaklik is vir ons volhoubaarheid.”